“Mandela reageer op behandeling”Pres. Zuma. Foto: GCIS Oudpresident Nelson Mandela reageer op die behandeling wat hy tans by sy huis in Johannesburg ontvang, het president Jacob Zuma Dinsdag gesê. “Almal het gehoor dat Madiba uit die hospitaal ontslaan is. Hy bly in ŉ kritieke maar stabiele toestand en reageer op behandeling,” het Zuma tydens ŉ ontbyt vir joernaliste by sy gastehuis in Pretoria gesê. “Ek dink ons voel baie goed. Die feit dat hy die hospitaal kon verlaat, dui daarop dat hy vordering gemaak het. Ons erken dat hy oud is, en dat dit nie goed gaan met hom nie, maar ons is baie gelukkig dat hy huis toe kon gaan,” het Zuma gesê. Die presidensie het Sondag bevestig dat Mandela uit die Medi-Clinic Harthospitaal in Pretoria ontslaan is nadat hy sedert 8 Junie in die hospitaal behandel is vir ŉ herhalende longkwaal.